b'\n_START_ARTICLE_\nAfton (Wyoming)\n_START_PARAGRAPH_\nAfton er en by i Lincoln County i det sydvestlige Wyoming, USA. Byen, der er den st\xc3\xb8rste i Star Valley, havde i 2000 1.827 indbyggere, hvoraf 97\xc2\xa0% var hvide._NEWLINE_Byen blev grundlagt i 1885, og har sit navn efter en linje i et digt af Robert Burns "Flow gently, sweet Afton", der handler om den skotske flod af samme navn. Digtet var meget popul\xc3\xa6rt i USA i slutningen af det 19. \xc3\xa5rhundrede, og har givet navn til flere byer. I dag er Afton mest kendt for et marked og rodeo, der afholdes i august, samt for at have verdens st\xc3\xb8rste portal, lavet af wapitigevirer. Portalen st\xc3\xa5r hen over U.S. Highway 89, der samtidigt er byens hovedgade._NEWLINE_I udkanten af byen findes kilden Intermittent Spring, som er speciel ved at v\xc3\xa6re en s\xc3\xa5kaldt periodisk kilde; faktisk verdens st\xc3\xb8rste af slagsen. At den er periodisk betyder, at vandet flyder i kilden i en periode, derefter holder kilden pause i en periode, vandet flyder i en periode og s\xc3\xa5 fremdeles, n\xc3\xa6sten p\xc3\xa5 samme m\xc3\xa5de som en gejser, bortset fra at kilden her ikke springer, og at vandet er koldt, ikke varmt. N\xc3\xa5r vandet flyder kommer der godt 1.000 liter vand i sekundet fra kilden, der er byens vigtigste vandforsyning._NEWLINE_Den berygtede forbryder, Butch Cassidy og hans bande, havde et tilholdssted i bjergene ikke langt fra byen.'